Aalborg Håndbold var for alvor på udebane, da der var teambuilding på Flyvestation Aalborg.

Kast med håndgranat og madlavning med feltrationer. Det var nogle af opgaverne, da Aalborgs danske mestre fredag tog en pause i forberedelserne til den kommende sæson og i stedet var til teambuilding på Flyvestation Aalborg. Her kom spillerne ud af komfortzonen – og træner Stefan Madsen mener, at det er en god måde at få nye spillere i truppen til at føle sig velkomne. - En dag som i dag er jo en god mulighed for at få lært hinanden at kende på en anden måde og komme ind i gruppen, siger han. Også de mere erfarne spillere får noget ud af at mødes på en anden måde end vanligt. - Vi har en god dag og laver noget andet end bare at spille håndbold og se videoer og styrketræne. Det er en god måde at være sammen på, siger forsvarsspiller Henrik Møllgaard. Det er nok heldigt nok, at det er på banen, spillerne normalt skal præstere – i hvert fald stod de til nedrykning ved et par af dagens opgaver – se mere her: Selvom evnerne i et køkken for nogle af spillernes vedkommende godt kunne trænge til en opgradering, tror træner Stefan Madsen på, at holdet er klar til en sæsonstart. - Jeg synes, vi er godt på vej og forberedt på det, der venter os, siger Stefan Madsen.